16.6.2023 г.
BG
Официален вестник на Европейския съюз
C 214/155 Четвъртък, 19 януари 2023 r.
Т.
като има предвид, че трябва да бъде гарантирано, че подкрепяната от ОПОР централизация на управлението на рибарството е съвместима с местното управление, което е от съществено значение за гарантиране на социално-икономическата жизнеспособност на сектора;
У.
като има предвид, че регионализацията е един от стълбовете на ОПОР, и че предвид различията в сектора на рибарството между отделните държави членки, децентрализираният подход е от особено значение за сектора на дребномащабния крайбрежен риболов;
Ф.
като има предвид, че съвместното управление на местно ниво е от ключово значение за гарантиране на участието на сегмента на дребномащабния риболов в процеса на вземане на решения;
Х.
като има предвид, че поради това ОПОР не предлага ясна и диференцирана законодателна подкрепа за дребномащабния риболов, която би могла да спомогне за гарантиране на неговата социално-икономическа жизнеспособност; като има предвид, че държавите членки също така не успяват да въведат ефективни мерки за този вид риболов;
Ц.
като има предвид, че в много европейски крайбрежни региони, и по-специално в Средиземно море, дребномащабният риболов и събирането на черупкови организми се извършват в пресечната точка на икономическото, социалното и екологичното измерение, като допринасят значително за социално-икономическото благосъстояние, заетостта и насърчаването на икономическото и социалното сближаване в различни крайбрежни и най-отдалечени региони, които често се сблъскват със структурни ограничения и се нуждаят от подкрепа, за да се възползват от възможностите за икономическа диверсификация;
Ч.
като има предвид, че поради това приходите от риболов не следва да се считат само за печалба, тъй като те допринасят за съхраняването на един начин на живот, който има огромна културна и историческа стойност за множество крайбрежни общности, като същевременно осигурява важна социална и икономическа предпазна мрежа; като има предвид, че в този смисъл дребномащабният риболов е решение за противодействие на увеличаващото се обезлюдяване, застаряването на населението и растящата безработица, които са основни предизвикателства за повечето от крайбрежните региони в европейските държави и острови; като има предвид, че влиянието на дребномащабния риболов върху социалното и културното наследство на крайбрежните зони е изключително и разнообразно;
Ш.
като има предвид, че дребномащабният риболов може да играе основна роля за постигането на ЦУР, както изрично се признава в цел 14.б; като има предвид, че дребномащабният риболов може също така да допринесе за други императиви на политиките, залегнали в ЦУР, като ЦУР 2 — „Край на глада“ и нейната подцел 2.3, ЦУР 5 — „Равенство между половете“ и нейните подцели 5.а и 5.б, ЦУР 8 — „Достоен труд и икономически растеж“ и нейната подцел 8.5, и ЦУР 13 — „Борба с климатичните промени“ в нейната цялост;
Щ.
като има предвид ролята на рибарите като „пазители на морето“ и приноса на риболова за набавянето на богати на протеини храни за здравословен и балансиран хранителен режим;
АА. като има предвид, че по-голямата част от произшествията и инцидентите на риболовни кораби се дължат на човешки фактор (62,4 %), а повредите в системите/оборудването са втората най-честа причина (23,2 % от случаите); АБ. като има предвид, че при много обстоятелства дребномащабният риболов се осъществява само с един специалист на борда; АВ. като има предвид, че въпросите, свързани с безопасността и комфорта на флота за дребномащабен риболов не могат да бъдат разглеждани отделно от въпросите, свързани с риболовното усилие и добива на риба; като има предвид в тази връзка, че ограничението за общ тонаж, като критерий за измерване на риболовния капацитет, оказва отрицателно въздействие върху безопасността и комфорта на флота за дребномащабен риболов, тъй като ограничава стимула за смяна и модернизация на плавателните съдове или за увеличаване на наличното пространство с цел повишаване на комфорта и безопасността на екипажа и в крайна сметка на привлекателността на сектора, особено за младите хора и жените; АГ. като има предвид, че подобни въпроси, свързани с безопасността, не могат да се разглеждат изолирано от особеностите на флота за дребномащабен риболов в държавите членки, като например факта, че флотът може да бъде изложен на високи нива на риск в резултат на липсата на специализирани съвети за безопасност за сектора, факта, че операциите се извършват от един човек, дългото работно време или опасността от оплитане/заклещване в оборудването; като има предвид, че оперативните условия за този флот са различни; като има предвид, че част от този флот оперира от плажове или пристанища, където условията за плаване са много често несигурни; като има предвид, че в светлината на това положение следва да се обмисли адаптирането на двигателната мощност към характеристиките и условията на експлоатация на флота, без да се увеличава риболовното усилие или равнищата на улов, с цел да се направят условията за флота по-безопасни при влизане и излизане от пристанището;